Sári László
Hideg hegyek, beszéljetek!
Azt sem állíthatjuk, hogy Juliánt egy nap teljesen véletlenül találtuk a pesti egyetem ódon épületében. Tibeti szövegeket bogarászott a Belső-ázsiai Tanszék egyik hátsó szobájában. Időnként nagyokat pislogott, húzogatta-tologatta a szótárakat, mélyeket sóhajtott. Mégis, mit keresett itt, mi szél hozta ide? 
Otthoni könyveiben azt olvasta, hogy a képeskönyv szépségű Ázsia nem csak a csodák világa, hanem a tudás legősibb otthona is. Nem a regényes boldogságé, nem az álmodozásé, hanem a tiszta tudásé. Minden sorskérdésre itt vannak elrejtve a válaszok. Ám Kelet nem adja ingyen a kincseit, meg kell értük dolgozni. Meg kell fejteni a talányos értelmű szövegek jelentését. Az ismeretlen bölcsességek legbőségesebb tárháza pedig a tibeti irodalom, állította könyveinek egyik-másik szerzője. A tibeti könyvekből talán még az örök élet titka is kiolvasható. Kész csoda, hogy a nyugati világ tudósai nem ezekkel foglalkoznak örökké. Mindenekelőtt a tibeti szövegeket kell tehát elolvasnia Juliánnak, aztán a többit majd meglátja. Erre a következtetésre jutott. 
Julián akkor még nagyon fiatal volt, az örök élet kérdései nem érdekelték. A varázslás, a mágia sötét titkai viszont izgalomba hozták. Ennek legfőképpen hiszékenysége volt az oka. Leginkább a tiltott tudásról szóló feljegyzések érdekelték. Akkoriban rangosabb szakirodalomban is lehetett ilyesmiről olvasni. De valóban léteztek-e egykor azok a beavatott tibeti írástudók, akiket kiválasztott az Ég, és rájuk bízta titkait? Ám szigorúan megtiltotta nekik a titkok terjesztését. Ők azonban mégis papírra vetették tudásukat, és az írásokat különféle helyekre – szentélyek, kolostorok falaiba, sziklák alá, fák odvába – elrejtették. Mégsem tudunk róla, hogy bárki tüzetesen kutatta volna ezeket a helyeket. 
És ami még inkább szöget ütött Julián fejébe, az az a híresztelés volt, hogy az egész világon a tibeti nyelvű írásbeliség a legterjedelmesebb. Messze meghaladja még a latin nyelven keletkezett írások terjedelmét is. Vagyis a tibetiek (akik sohasem voltak két-három milliónál többen) terjedelmesebb írásbeliséget hoztak létre, mint ami valaha latin nyelven született. Ráadásul ennek az irodalomnak több mint kilencven százalékát máig senki emberfia nem ismeri, nem olvasta, teljesen ismeretlen a mai tudomány előtt. Tényleg? Lehetséges ez? Nyugati szem nem látta a tibeti könyvek ezreit? Akár lesznek közöttük „tiltott” tudást őrző írások, akár nem, Julián úgy érezte, kutya kötelessége utána nézni, miről szólnak a tibetiek könyvei. 
Nagy kár ugyan, hogy odafent Tibetben nincsenek pálmafák, nincsenek kéklő, meleg tengerek, nincsenek fűszoknyás lányok, hanem égen-földön porfelhőket kavar a szél, azt mondják, megreped a kő a nagy hidegtől. Abban az országban nem nyílik virág, annak az országnak a hegyei feketék, mint az üszök, holdbéli tájait démonok lakják – így írják le az utazók. De hát, nem kaphat minden hajó jó szelet, mondja a köz-mondás. Lesz majd a pálmafák és a tengerek helyett mindentudás, lesz majd üdvösség, megváltás, ez sem kevés! Addig várjatok egy kicsit, fűszoknyás kislányok ott a szigeten, megyek, megyek, csak előbb kiolvasom a tibetiek könyvtárát. 
Julián nekiült hát a könyveknek. Itt van az én helyem! Mi érhet többet a legizgatóbb titkok feltárásánál? Van ennél fontosabb, szebb, nemesebb, felemelőbb? Naná, hogy mindenki tibetológusnak megy, akinek van egy csöpp esze! Pont nekem ne lenne?! Arról nem is szólva, hogy az ilyesmi minden jóérzésű ember becsületbeli kötelessége. Meg kell ismerni a világ nagy és átható valóságát. 
Itt az ideje, hogy feltárjuk a létezés értelmét! Megtudjuk, mire való az ember, mit keres a Földön. Hát, nem ezt akarjuk tudni évezredek óta? Fogalmazta meg érveit a még mindig nagyon fiatal Julián, majd fölállt, és lendületesen le-föl járkált a szobában. Itt az alkalom beteljesíteni az emberlét legfényesebb ígéretét! Fel a tudás csúcsaira! Mindenki jöjjön, aki számít! Szárnyalt gondolatban Julián, majd körülnézett, élénken forgolódott, aztán lassan lehajtotta a fejét. Csendesen visszasétált a szótáraihoz. Lehuppant a székre. 
Mi ez a nagy csend itt? Ajaj! Egyszál magam forgatom a könyvlapokat. Hol vannak a tibetológusok seregei? Lehet, hogy már mind ott vannak a Himaláján? Bújják a kolostorok könyvtárait, és mindent tudnak már? Hallathatnák végre a hangjukat, szólhatnának valamit. Mi ez a nagy hallgatás?  


